አስተዳደሩ ባለፉት አምስት ዓመታት የለውጥ ከተማ ለመፍጠር ባደረገው እንቅስቃሴ አበረታች ውጤት ማስገኘቱን ገለፀ
 የአዲስ አበባ ከተማ አስተዳደር ባለፉት አምስት ዓመታት ስትራቴጂያዊ ለውጥ ተኮር ከተማ ለመፍጠርና ሥር ነቀል የፖለቲካ ኢኮኖሚ ለውጥ ለማረጋገጥ ባደረገው እንቅስቃሴ አበረታች ውጤት ማስገኘቱን ገለፀ። የከተማዋ ምክር ቤት የአምስት ዓመት የሥራ ዘመን መጠቃለሉን ተከትሎ የምክር ቤቱን ዋና ዋና የልማት ዕቅድ አፈፃጸም ሪፖርትና ቀጣይ የትኩረት አቅጣጫዎችን ዛሬ ይፋ አድርጓል። ከንቲባ ኩማ ደመቅሳ በዚሁ ወቅት ባሰሙት ንግግር አስተዳደሩ ባለፉት አምስት ዓመታት በከተማዋ የዕድገት ታሪክ ውስጥ ጉልህ ሥፍራ የሚሰጣቸው በርካታ ተግባራትን ማከናወን ችሏል፡፡ በእነዚህ ዓመታት በመዲናዋ የተጀመሩ የልማትና የፀረ-ድህነት ትግል እንዲሁም የዴሞክራሲያዊ ሥርዓት ግንባታ የከተማዋን ህዳሴ በጠንካራ መሰረት መጣል ያስቻሉ ወሳኝ ሥራዎች መከናወናቸውን ገልጸዋል፡፡ አስተዳደሩ በዋናነት ለማስፈጸም አቅም ግንባታ ልዩ ትኩረት በመስጠት በመዲናዋ ቀድሞ የነበሩ አሰራሮችና አደረጃጀቶች የሚታይባቸውን ችግሮች ሥር ነቀል በሆነ መልኩ እልባት ለመስጠትና ግልጸኝነትና ተጠያቂነት የፈነበት የአሰራር ሥርዓት ለመዘርጋት ያደረገው ጥረት አዎንታዊ በሆነ መልኩ የሚገለጽ ነው ብለዋል፡፡ በተለይ የኪራይ ሰብሳቢነት አመለካከትና ተግባር መፈልፈያ በሆኑት በመሬት፣ በገቢና በንግድ ዘርፎች የፀረ-ኪራይ ሰብሳቢነት ትግሉን በማጠናከር ረገድ አስተዳደሩ የማይናቅ ሚና መጫወቱን ከንቲባ ኩማ አስታውቀዋል፡፡ በተመሳሳይም አስተዳደሩ ባለፉት አምስት የሥራ ዘመናት ለአነስተኛና ጥቃቅን ተቋማት በሰጠው ልዩ ትኩረት የነዋሪዎች ኑሮ እንዲለወጥ ከማስቻሉ ባሻገር ልማታዊ አስተሳሰብና ተግባር እንዲፈጠር አድረጓል፡፡ በከተማዋ ዜጎች ሰርተው መለወጥ የሚችሉበትን ሁኔታ በመፈጠሩ በአሁኑ ጊዜ ቀላል በማይባል ደረጃ ወጣቶች በልማት ሥራ ንቁ ተሳትፎ በማድረግ በአገር ሰረቶ የመክበር አመለካከትን ማዳበር መቻሉን አቶ ኩማ ገልጸዋል፡፡ ከዚህ አንፃር በመዲናዋ በርካ የአንስተኛ ጥቃቅን አንቀሳቃሾች ከምንግሥት ጥገኝነት ተላቀው ወደ መካከለኛ ባለኃበትነት መሸጋገራቸውን እንደ ውጤት የሚጠቀስ ነው ብለዋል፡፡ በተለይ መስኩ የሥራ ዕድል በማስገኘት በኩል ባለፉት አምስት ዓመታት ውስጥ የግሉ ዘርፍን ሳይጨምር ለ572 ሺህ 195 ዜጎች በዕድገት ተኮር ዘርፎች የሥራ ዕድል አስገኝቷል፡፡ በሌላ በኩል አስተዳደሩ የተቀናጀ የቤቶች ልማት መርሃ ግብርን በመዘርጋትና የነዋሪው ቁጠባን በማዳበር ዝቅተኛና መካከለኛ ገቢ ያላቸውን የኅብረተሰብ ክፍሎች የቤት ባለቤት የሚያድርግና ፍትሃዊ የኃብት ክፍፍልን ለማረጋገጥ ሰፊ ጥረት መደረጉን ከንቲባ ኩማ ገልጸዋል፡፡ በተቀናጀ የቤቶች ልማት መርሃ ግብርም ከተጀመረ እስካሁን 100 ሺህ 559 ቤቶች ተገንብተው ለተጠቃሚዎች በመተላለፋቸው የመዲናዋ ነዋሪዎች ለመኖሪያ አመቺ በሆነ ሁኔታ መኖር እንደቻሉ አመልክተዋል፡፡ በተመሳሳይም በከተማዋ ለዓመታት የዘለቀውን ብልሹ የመሬት አስተዳደር ሥርዓትን ከሥሩ ለመለወጥ የሚያስችል የተቀናጀ የመሬት መረጃ ሥርዓት መዘርጋቱን ጠቁመዋል፡፡ የከተማዋ ነዋሪ ሕዝብ በገንዘቡ፣ በጉልበቱና በዕወቀቱ አካባቢውን እነዲይቀይር ለማስቻል ባለፉት አመስት ዓመታት በተለይም ባለፉት ሁለት ዓመታት በተደረገው እንቅስቃሴ ከ1 ነጥብ 2 ቢሊዮን ብር በላይ ኃብት በማሰባሰብ ሕዝባዊ የአገልግሎት መስጫ ተቋማትና የመሰረተ ልማት ሥራዎች ተከናውነዋል፡፡ በቀጣይም ሥር ነቀል የፖለቲካ ኢኮኖሚ ለውጥ የማረጋገጥ ሥራን ወደ ላቀ ደረጃ ማሸጋገር፣ የሥራ ዕድል ፈጠራና የቁጠባ ባህል በስፋት የማጠናከር፣ የትምህርት ጥራት፣ የጤና ኤክስቴንሽን ሥራዎችን ማሳደግ ዓበይት የትኩረት አቅጣጫዎች እንደሚሆኑ አመልክተዋል። የከተማዋ ምክር ቤት አፈ ጉባኤ ዶክተር ታቦር ገብረመድህን በበኩላቸው ምክር ቤቱ ከተቋቋመ አንስቶ ባለፉት ተከታታይ አምስት የሥራ ዘመናት ቁጥራቸው 34 የሚደርሱ ከተማ አቅፍ ሕጎችን በማውጣት የህዝቡን ተጠቃሚነት በማረጋገጥ የበኩሉን ጥረት ሲያደርግ ቆይቷል። የምክር ቤቱ አባላት በአካባቢ ልማት ዙሪያ ኅብረተሰቡን በማስተባበርና በመምራት መንግሥት የፈጠረውን ምቹ ሁኔታ በመጠቀም የከተማዋን ቁልፍ የሥራ አጥነት ችግር በዘላቂነት ለመፍታት የተለያዩ ውጤታማ ሥራዎችን ማከናወናቸውን ገልፀዋል። እንደ ኢዜአ ዘገባ ለሦስት ቀናት በሚቆየው በዚሁ ጉባዔ ላይ የማቋቋሚያ አዋጆችን ለማሻሻል የወጣ ረቂቅ አዋጅ፣ የአስተዳደሩ ተጨማሪ በጀት ላይ ተወያይቶ ማፅደቅና የ2006 በጀት የውሳኔ ሃሳብ ሪፖርት እንደሚቀረብ ይጠበቃል። 